Návrh Stratégie rozvoja miestnej a regionálnej kultúry

I. Východiská
Navrhovaná Stratégia rozvoja miestnej a regionálnej kultúry (ďalej len „stratégia“) priamo nadväzuje na Koncepciu rozvoja miestnej a regionálnej kultúry (2008), schválenú vládou Slovenskej republiky (ďalej len „SR“). Preto osobitne nerieši, ale priamo preberá terminologické, vecné a obsahové vymedzenia, ako aj SWOT analýzu týkajúcu sa problematiky miestnej a regionálnej kultúry. Z hľadiska dlhodobej perspektívy je hlavnou víziou stratégie dosiahnutie kvalitnejších podmienok na:
•	dostupnosť kultúry a kultúrnych služieb v území (mestá, obce, regióny),
•	lepšie uplatnenie kultúry:
– vo výchovno-vzdelávacom procese (rodina, škola, mimoškolské aktivity, záujmové vzdelávanie, celoživotné vzdelávanie),
– v procesoch územného plánovania, miestneho a regionálneho rozvoja.

Stratégia nadväzuje na Európsky dohovor o krajine, Európsky dohovor o ochrane architektonického dedičstva, Dohovor o ochrane svetového dedičstva (UNESCO), Deklaráciu Národnej rady SR o ochrane kultúrneho dedičstva, Dohovor o ochrane nehmotného kultúrneho dedičstva UNESCO, Dohovor o ochrane a podpore rozmanitosti kultúrnych prejavov UNESCO, Národnú stratégiu trvalo udržateľného rozvoja SR, Stratégiu štátnej kultúrnej politiky, dokument Štátna politika cestovného ruchu  (Ministerstvo hospodárstva SR - ďalej len „MH SR“), Novú stratégiu rozvoja cestovného ruchu do roku 2013 (MH SR), dokument Regionalizácia cestovného ruchu v Slovenskej republike (MH SR), programové vyhlásenie vlády SR, koncepčné a strategické materiály v jednotlivých oblastiach kultúry 
a  rozvoja štátnych archívov (ako napríklad Koncepcia starostlivosti o tradičnú ľudovú kultúru, Stratégia rozvoja múzeí a galérií v SR do roku 2011, Stratégia rozvoja slovenského knihovníctva na roky 2008 – 2011, Koncepcia rozvoja štátnych archívov zriadených Ministerstvom vnútra Slovenskej republiky podľa zákona č. 395/2002 Z. z. o archívoch 
a registratúrach a o doplnení niektorých zákonov do roku 2010 (s výhľadom do roku 2015), Stratégia rozvoja osvetovej činnosti a i.) a koncepčné a strategické materiály jednotlivých samosprávnych krajov.  

Pre regionálnu a najmä miestnu kultúru je charakteristický jej prierezový charakter. 
Na variabilite jej zabezpečovania sa v rôznej miere podieľajú všetky tri úrovne verejnej správy. Z uvedeného dôvodu je prioritným cieľom predmetnej stratégie vytvárať priestor 
na preklenutie úzko rezortného a sektorového prístupu prostredníctvom vzájomnej integrácie rozhodujúcich poznatkov o kultúre regiónu a sídla, uvedomelou participáciou jednotlivých subjektov zainteresovaných na rozvoji kultúry a zavádzaním efektívnych návrhov a riešení jej zabezpečovania. Stratégia chápe rozvoj miestnej a regionálnej kultúry ako súčasť procesu obnovy kultúrnej, historickej a spoločenskej kontinuity rozvoja spoločnosti, regiónu a sídla. Podporuje kontinuitu v procesoch rozvoja kultúry, komunikáciu všetkých zainteresovaných subjektov a zlepšenie vzájomnej koordinácie a spolupráce.

Významný podiel na zabezpečovaní kultúry má v súčasnosti  územná samospráva. Rozdielna úroveň zabezpečenia kultúry, ako aj rozdielna dostupnosť kultúrnej ponuky v podmienkach miestnej a regionálnej kultúry závisia od viacerých faktorov, ktorých výsledkom sú výrazné regionálne disparity. V určitých obciach či regiónoch je potrebné dobudovať chýbajúcu alebo obnoviť upadajúcu infraštruktúru. Dôležité je taktiež zlepšiť kultúrnu ponuku a tým zastaviť úpadok kultúrneho života v obci a jej okolí. Podľa Analýzy stavu, nástrojov a trendov rozvoja miestnej a regionálnej kultúry na Slovensku (2007, Národné osvetové centrum – ďalej len „NOC“) viac než polovica obcí indikovala v sledovanom období ako nedostatočnú a málo vyhovujúcu práve dostupnosť kultúry. Riešenie regionálnych disparít v kultúre je jednou z úloh,  na ktorej by sa mala efektívne podieľať územná samospráva, ako aj  štát prostredníctvom cielených nástrojov svojej kultúrnej politiky. 
Dôležitým príspevkom pre rozvoj miestnej a regionálnej kultúry bolo v ostatných mesiacoch prijatie nového zákona č. 539/2008 Z. z. o podpore regionálneho rozvoja a prijatie Stratégie rozvoja osvetovej činnosti na základe uznesenia vlády SR č. 284/2009 z 15. apríla 2009. Zásadný prínos pre rozvoj miestnej a regionálnej kultúry by mal priniesť Zákon o financovaní kultúry, Zákon o turizme, ďalej Stratégia revitalizácie hnedých parkov (v gescii MH SR), Národná stratégia regionálneho rozvoja SR (v gescii Ministerstva výstavby a regionálneho rozvoja SR - ďalej len „MVRR SR“) a pripravovaná Deklarácia Národnej rady SR o ochrane prírodného dedičstva, krajinného rázu a hodnôt kultúrnej krajiny. 

Ako rozhodujúci faktor podmieňujúci úspešnosť a napredovanie kultúrnych projektov 
a kultúrnych inštitúcií, ako aj dosahovanie vyššieho stupňa uplatnenia kultúry v procesoch miestneho a regionálneho rozvoja sa v rámci analýz a formulovaných potrieb zo strany kultúrnych inštitúcií, územnej samosprávy i neštátnych subjektov ukazuje problematika financovania kultúry a podmienok finančných tokov v kultúre. 

V danej súvislosti je potrebné konštatovať, že podporu rozvoja miestnej a regionálnej kultúry jednotlivými subjektmi verejnej správy nemožno vnímať len v polohe nákladov a výnosov, či už vo vzťahu ku kultúrnym inštitúciám, projektom alebo poskytovaným službám. Kultúra má multiplikačný charakter a treba vnímať najmä jej prínosy, ktoré sú merateľné 
vo finančných ale aj nefinančných hodnotách. Príkladom môže byť skúmanie väzieb kultúry z hľadiska viacerých rezortov (pozri Tab.).     

Tab.: Oblasti interakcií rozvoja miestnej a regionálnej kultúry s inými rezortmi* 

MVRR SR 	Technická infraštruktúra územia, kultúrna infraštruktúra, regenerácia sídiel, bytové a nebytové priestory, urbanistický rozvoj územia, povoľovanie stavieb.	
MŽP SR, MP SR
	Ochrana vodných zdrojov a pôdneho fondu krajiny, uplatňovanie Európskeho dohovoru o krajine, ochrana ďalších zložiek životného prostredia, odpadové hospodárstvo a čistenie odpadových vôd, ochrana prírody.	
MH SR	Turizmus, rozvoj malého a stredného podnikania, podpora inovácií, revitalizácia hnedých parkov.	
MŠ SR, MP SVR SR	Tvorba učebných osnov, podpora vedy, výskumu a vývoja. 	
MK SR, MV SR	Rozvoj kultúry a ochrana kultúrneho dedičstva. 	
MŠ SR, MP SVR SR, MV SR	Tvorba učebných osnov, podpora vedy, výskumu a vývoja. 
 	
MV SR	Ochrana a prezentácia archívneho dedičstva, zachovanie kontinuity rozhodovacích procesov rozvoja územia.	
ÚV SR	Lisabonská stratégia, konkurencieschopnosť, trvalo udržateľný rozvoj, zahraniční Slováci, vedomostná spoločnosť, menšiny, rómske komunity, informačná spoločnosť.	
Štatistický úrad SR	Pravidelné štatistické zisťovanie, aktualizácia indikátorov.	

*MŽP SR – Ministerstvo životného prostredia Slovenskej republiky, MP SR – Ministerstvo pôdohospodárstva Slovenskej republiky, MH SR – Ministerstvo hospodárstva Slovenskej republiky, MŠ SR – Ministerstvo školstva Slovenskej republiky, MP SVR – Ministerstvo práce sociálnych vecí a rodiny Slovenskej republiky, MK SR – Ministerstvo kultúry Slovenskej republiky, MK SR – Ministerstvo vnútra Slovenskej republiky, ÚV – Úrad vlády Slovenskej republiky.  

Vývoj financovania kultúry z verejných zdrojov v ostatných rokoch naznačuje trend rastu výdavkov na kultúru a tiež zvyšovanie podielu územnej samosprávy na financovaní kultúry. Nezanedbateľný negatívny vplyv na vývoj výdavkov v kultúre priniesla i súčasná finančná a hospodárska kríza. Hlavným problémom financovania kultúry je však najmä dlhodobá značná regionálna nerovnováha a kríza financovania kultúry v niektorých špecifických oblastiach. 
Financovanie miestnej a regionálnej kultúry z centrálnej úrovne je realizované prostredníctvom financovania činnosti organizácií v zriaďovateľskej pôsobnosti ministerstva a prostredníctvom grantového systému MK SR v podobe jednoročných grantov. Žiadosti 
o dotáciu z grantového systému podliehajú každý rok novému schvaľovaniu na princípe transparentného a objektívneho posudzovania kvality príslušného projektu v kontexte ostatných podaných žiadostí (formou otvorenej súťaže). Organizácie v zriaďovateľskej pôsobnosti obcí a samosprávnych krajov alebo neštátne subjekty musia pri zabezpečovaní dlhodobo a pravidelne realizovaných aktivít každoročne opakovane žiadať o podporu, čo pre ne znamená značnú neistotou vo veci poskytnutia alebo neposkytnutia príspevku 
na nasledujúci rok.  
Priority podpory rozvoja miestnej a regionálnej kultúry z centrálnej úrovne by mali spočívať  najmä:
– v eliminácii nedostatočného zabezpečenia kultúrnych služieb a prístupu ku kultúre z dôvodu regionálnej nerovnováhy financovania kultúry (hlavným dôvodom sú limitované finančné zdroje a podmienky v menších obciach),    
– vo využití rozvojového potenciálu kultúry, ktorý ovplyvňuje tak ľudské zdroje, turizmus v lokalite, ako aj identifikáciu a rozkvet ďalších rozvojových zámerov v obci a regióne,
– v zabezpečení prioritných úloh verejného záujmu, ktorými sú napríklad ochrana tradičnej ľudovej kultúry, podpora zmysluplného trávenia voľného času prostredníctvom kultúrno-osvetových činností, budovanie znalostnej bázy sídla a regiónu atď.,
– vo vyvážení komerčnej a nekomerčnej ponuky služieb v kultúre a v mediálnom prostredí,  
– v zlepšení vedomia  verejnosti o kultúrnych, historických a spoločenských hodnotách prostredia, ktoré sú všeobecne potrebné na správne rozhodnutia a vhodné formovanie rozvoja územia cez rôzne plánovacie a hodnotiace dokumenty a procesy (napríklad územný plán, Plán hospodárskeho a sociálneho rozvoja - PHSR, povoľovanie stavieb, stavebná kultúra, starostlivosť o krajinu).

V rámci podporných mechanizmov pre potreby miestnej a regionálnej kultúry je dôležité, aby dochádzalo ku komplementarite nastavenia podporných finančných nástrojov aj na úrovni samosprávnych krajov a obcí. Je potrebné eliminovať duplicity financovania a zabezpečiť podporu všetkých oblastí kultúry, ktoré sú predmetom verejného záujmu. Tak je možné dosiahnuť reálne zvýšenie efektívnosti financovania kultúry a jej zabezpečovania na území obcí, miest a regiónov. 

Osobitým segmentom a podmienkou rozvoja miestnej a regionálnej kultúry sú ľudské zdroje. Ich rozvoj je vhodné zamerať nielen na špecifiká jednotlivých participujúcich oblastí kultúry, ale v rámci kultúrneho rozvoja miest, obcí a regiónov aj na podporu partnerstiev  a spolupráce kultúrnych  subjektov pôsobiacich v týchto teritóriách vrátane ich lídrov, pracovníkov a dobrovoľných spolupracovníkov, a to najmä vzdelávaním, budovaním sietí a spoločenským oceňovaním ich práce. V otázke rozvoja ľudských zdrojov je dôležité rešpektovanie hľadiska rodovej rovnosti a rovnosti príležitostí vo vzťahu k pohlaviu, veku, rase, národnosti a vyznaniu. Rovnako dôležité je vytváranie podmienok na integráciu občanov so zdravotným postihnutím za účelom ich priamej účasti na rozvoji kultúrnych služieb a tradícií, programov 
a umeleckej tvorby v obciach, regiónoch i na celonárodnej úrovni.

II. Strategické ciele s výhľadom do roku 2015

1.	Vytvoriť udržateľný systém spolufinancovania kultúry z verejných zdrojov s cieľom zvýšiť efektívnosť financovania a územného zabezpečenia kultúry prostredníctvom zlepšenia medzirezortnej a medzisektorovej spolupráce a komunikácie pri využití prierezového charakteru a prínosov kultúry pre spoločnosť, regióny a obce. 
2.	Skvalitniť materiálno-technické podmienky na rozvoj miestnej a regionálnej kultúry.
3.	Podporiť rozvoj miestnej a regionálnej kultúry vo forme realizácie a implementácie strategických úloh a formulovania odporúčaní v rámci jednotlivých nástrojov miestnej a regionálnej kultúry s výhľadom do roku 2015. 

III.  Strategické úlohy a odporúčania v rámci jednotlivých nástrojov rozvoja miestnej a regionálnej kultúry
Navrhované strategické úlohy a odporúčania definované v rámci jednotlivých nástrojov rozvoja miestnej a regionálnej kultúry predstavujú sumár konkrétnych aktivít a návrhov, ktorých realizácia a uvedenie do praxe v zmysle príslušných kompetenčných vzťahov môžu prispieť k pozitívnemu rozvoju a komplexnému skvalitneniu stavu miestnej a regionálnej kultúry. 
Hlavným garantom na zabezpečenie realizácie strategických úloh je MK SR, ktoré bude zabezpečovať plnenie veľkej časti úloh prostredníctvom NOC, organizácie v zriaďovateľskej pôsobnosti ministerstva, ktorá je v zmysle zriaďovacej listiny rezortným odborno-metodickým pracoviskom s celoštátnou pôsobnosťou  pre kultúrno-osvetovú činnosť, koordinačným pracoviskom pre teóriu, výskum, analýzu, metodiku, vzdelávanie, informatiku a dokumentáciu kultúry, pracoviskom pre ďalšie vzdelávanie zamestnancov a dobrovoľných pracovníkov v oblasti kultúry a pracoviskom pre výskum v rezorte kultúry. Na plnení jednotlivých úloh sa budú v zmysle svojich zriaďovacích listín podieľať aj ostatné organizácie v zriaďovateľskej pôsobnosti MK SR. 
Dôležitým predpokladom pre dosiahnutie širšieho medzirezortného záberu  stratégie bude zriadenie Stálej medzirezortnej koordinačnej rady pre rozvoj miestnej a regionálnej kultúry v gescii MK SR (ďalej len „medzirezortná koordinačná rada“), ktorá bude pozostávať 
zo zástupcov relevantných  ministerstiev (MK SR, MŠ SR, MH SR, MV SR, MVRR SR), zástupcov všetkých samosprávnych krajov, Združenia miest a obcí Slovenska, Únie miest Slovenska, SK 8 ako aj prizvaných zástupcov cirkvi a neziskových mimovládnych organizácií v oblasti kultúry, resp. zástupcov ďalších rezortov. Hlavnou úlohou medzirezortnej koordinačnej rady bude zabezpečovať rozpracovanie a implementáciu konkrétnych strategických úloh v oblasti rozvoja miestnej a regionálnej kultúry a priebežne formulovať odporúčania na rozvoj spolupráce obcí, samosprávnych krajov a rezortov v oblasti kultúry. 
Strategické úlohy sú definované na štátnej (rezortnej a medzirezortnej) úrovni. Návrhy nezáväzných opatrení definované v podobe odporúčaní sú formulované prioritne pre subjekty pôsobiace v rámci regionálnej a miestnej úrovne riadenia. Nakoľko sa jednotlivé úrovne vzájomne prelínajú, je dôležité dosiahnuť ich vzájomnú kooperáciu a  prepojenie. Len tak je možné reálne zvýšiť efektivitu, adresnosť a účelnosť  jednotlivých krokov napomáhajúcich cielenému rozvoju miestnej a regionálnej kultúry v záujme dosiahnutia vytýčených strategických cieľov. 

1. Finančné nástroje
Priority:
•	Zabezpečenie rozpočtových prostriedkov potrebných na udržateľnosť činností v regionálnej a miestnej kultúre a vytvorenie mechanizmu na viaczdrojové financovanie. 
•	Implementácia nových legislatívnych podmienok na spolufinancovanie miestnej a regionálnej kultúry.

Úlohy:
1. 1. Úprava podmienok poskytovania dotácií z Grantového systému MK SR v súlade s cieľmi Stratégie rozvoja miestnej a regionálnej kultúry.
Zodpovedný: MK SR
Termín: do 31. augusta 2010 

1. 2. Vypracovanie komplexného súpisu informácií o aktuálnych možnostiach financovania projektov zameraných na rozvoj miestnej a regionálnej kultúry z prostriedkov štátneho rozpočtu, rozpočtu územnej samosprávy a iných finančných mechanizmov (štrukturálne fondy a iné grantové schémy) v odbornej gescii jednotlivých rezortov  s platnosťou na nasledujúci kalendárny rok a jeho priebežná  aktualizácia. 
Zodpovedný: Medzirezortná koordinačná rada 
Termín: do 30. novembra 2010, každoročne k uvedenému termínu do roku 2015

1. 3. Zverejnenie komplexného súpisu informácií o aktuálnych možnostiach financovania projektov zameraných na rozvoj miestnej a regionálnej kultúry vrátane adresára kontaktných subjektov  na webovej stránke NOC a pravidelná aktualizácia komplexného súpisu podľa aktuálne vyhlásených výziev.
Zodpovedný: NOC
Termín: do  31. decembra 2010, každoročne k uvedenému termínu do roku 2015
.

2. Inštitucionálne kapacity a štruktúry
Priority:
•	Zabezpečenie pravidelného a systematického monitorovania a hodnotenia stavu a vývoja miestnej a regionálnej kultúry podľa jednotlivých sektorov, stupňov verejnej správy, regiónov a skupín sídiel a tohto segmentu kultúry ako celku.
•	Zvýšenie kvality riadenia kultúrnych inštitúcií a kultúrnych projektov.
•	Definovanie nového statusu kultúrnych organizácií s cieľom zabezpečiť ich efektívne fungovanie v miestnej a regionálnej kultúre. 
Úlohy:
2.1.	Vypracovanie Návrhu na vytvorenie monitorovacieho pracoviska miestnej
a regionálnej kultúry v rámci organizačnej štruktúry NOC. 
Zodpovedný: NOC 
Termín: do 31. októbra  2010

2.2.  Zabezpečenie činnosti monitorovacieho pracoviska  miestnej a regionálnej kultúry v rámci organizačnej štruktúry 
NOC.
Zodpovedný: MK SR
Termín: do 1. januára 2011 

2.3.  Zostavovanie súhrnnej výročnej správy o stave miestnej a regionálnej kultúry v rámci činnosti  monitorovacieho pracoviska miestnej a regionálnej kultúry NOC
Zodpovední: NOC v spolupráci s MK SR, Medzirezortnou koordinačnou radou 
Termín: do 31. decembra 2011, každoročne k uvedenému termínu do roku 2015  

Odporúčania:
–  Postupná certifikácia systémov riadenia kultúrnych inštitúcií v systéme ISO.  
– Integrácia nástrojov rozvoja miestnej a regionálnej kultúry pri rozpracovaní Národnej stratégie regionálneho rozvoja SR na úroveň LAU1 (v gescii MVRR SR).
– Venovanie pozornosti zvyšovaniu kvality riadenia kultúrnych inštitúcií, zariadení v oblasti kultúry, manažmentu lokalít kultúrneho dedičstva a projektov v kultúre.

3. Výchovno-vzdelávacie nástroje
Priority:
•	Systematické vzdelávanie v problematike ochrany, rozvoja a propagácie kultúrneho dedičstva a  miestnej a regionálnej kultúry. 
•	Vzdelávanie predstaviteľov miestnej a regionálnej samosprávy o vhodných nástrojoch na strategické plánovanie miestneho a regionálneho rozvoja.
•	Zapojenie  všetkých vekových kategórií verejnosti do rozvoja miestnej a regionálnej  kultúry a vytvorenie nástrojov ich  spoločenského ocenenia.
•	Podpora rozvoja multikultúrnej spoločnosti a spolupráce v regióne.
•	Zachovanie kultúrneho dedičstva a kontinuity kultúrneho vývoja regiónov. 

Úlohy:
3. 1. Vytvorenie akreditovaného vzdelávacieho programu neformálneho vzdelávania zameraného na oblasť kultúrneho dedičstva a miestnej a regionálnej kultúry 
pre cieľovú skupinu učiteľov základných škôl.
Zodpovední: NOC v spolupráci s  MK SR a Medzirezortnou koordinačnou radou 
Termín: do 31. decembra 2010

3. 2. Realizovanie pilotného vzdelávacieho programu pre učiteľov základných škôl.  
Zodpovedný: NOC v spolupráci s MŠ SR
Termín: do 31. decembra 2011

3. 3. Vytvorenie akreditovaného vzdelávacieho programu neformálneho vzdelávania zameraného na oblasť kultúrneho dedičstva a miestnej a regionálnej kultúry 
pre cieľovú skupinu učiteľov stredných škôl. 
Zodpovední: NOC v spolupráci s  MK SR a Medzirezortnou koordinačnou radou 
Termín: do 30. júna 2011

3. 4. Realizovanie pilotného vzdelávacieho programu pre učiteľov stredných škôl.  
Zodpovedný: NOC v spolupráci s MŠ SR
Termín: do 31. decembra 2012

3. 5. Vytvorenie akreditovaného vzdelávacieho programu neformálneho vzdelávania zameraného na oblasť kultúrneho dedičstva a miestnej a regionálnej kultúry 
pre dobrovoľných pracovníkov v oblasti kultúry.
Zodpovední: NOC v spolupráci s  MK SR a Medzirezortnou koordinačnou radou 
Termín: do 30. júna 2012

3. 6. Realizovanie pilotného vzdelávacieho programu pre dobrovoľných pracovníkov v oblasti kultúry.  
Zodpovedný: NOC 
Termín: do 31. decembra 2013

3. 7. Zabezpečenie systémovej spolupráce rezortu kultúry, rezortu školstva a rezortu vnútra pri príprave metodických materiálov týkajúcich sa kultúrneho dedičstva 
a miestnej a regionálnej kultúry. 
Zodpovední: MK SR, MŠ SR, MV SR
Termín: priebežne do 2015  

Odporúčania 
– Podpora stáží a krátkodobých výmenných programov profesionálnych i neprofesionálnych umeleckých a odborných pracovníkov. 
– Podpora mladých lídrov v oblasti miestnej a regionálnej kultúry prostredníctvom štipendijných programov a ich zapojenia do medzinárodných výmenných programov.
- Podpora mediálnej výchovy a na miestnej úrovni podpora propagácie jej významu v informačnej spoločnosti (v zmysle Koncepcie mediálnej výchovy v kontexte celoživotného vzdelávania).
– Pertraktovanie tém so zameraním na poznávanie historického prostredia a kultúrneho dedičstva obce a regiónu a pamiatkové hodnoty v rámci  metodických materiálov a učebných osnov pre učiteľov základných a stredných škôl. 
– Prepojenie učebných programov a aktivít s miestnymi potrebami a rozvojovým potenciálom pamiatkových objektov a lokalít kultúrneho dedičstva vo svojom okolí tak, aby rástol potenciál uplatnenia absolventov škôl na miestnom a regionálnom trhu práce.
– Vytváranie príležitostí na aktívne zapájanie občanov seniorov a dobrovoľníkov do ochrany, prezentácie a propagácie miestneho kultúrneho dedičstva a kultúry.
– Prehlbovanie spolupráce cirkví a subjektov pôsobiacich v kultúre pri rozvoji umeleckých aktivít, ochrane kultúrneho dedičstva, rómskej misii a v oblasti výchovy a vzdelávania.  
– Rozvíjanie interkultúrneho dialógu medzi rôznymi menšinovými kultúrami, národnostnými menšinami a znevýhodnenými skupinami obyvateľstva, cirkvami a náboženskými spoločnosťami, obyvateľstvom a aktérmi v oblasti kultúry. 
– Poskytovanie priestorov a zázemia na činnosť dobrovoľníckych združení v kultúre, spolkovú činnosť, umelecké výstavné a prezentačné projekty, tvorivé dielne a sympózia, obecné ateliéry a záujmovo-umeleckú činnosť na miestnej a regionálnej úrovni.
– Podpora partnerstiev a budovanie sietí medzi subjektmi pôsobiacimi v miestnej a regionálnej kultúre. 
-   Rozvoj  medzinárodnej spolupráce na úrovni miest a regiónov, výmeny skúsenosti a know-how a podpora iniciatívnej účasti miestnych a regionálnych aktérov na špecifických medzinárodných projektoch, ktoré vytvárajú priestor pre vzájomné porovnávanie sa, prinášajú nové podnety a tým stimulujú domáci vývoj.
– Rozvoj komunitnej spolupráce prostredníctvom kultúry a v oblasti kultúry.
– Udeľovanie ocenení za dosiahnuté výsledky a významné činy v oblasti ochrany kultúrnych hodnôt a rozvoja miestnej a regionálnej kultúry.  

4. Šírenie, sprístupňovanie, prezentácia a manažment kultúrnych hodnôt
Priority:
•	Budovanie znalostnej bázy spoločnosti a prístupu najširšej verejnosti ku kultúrnym hodnotám so zameraním sa na hodnoty miestnej a regionálnej kultúry. 
•	Vytvorenie pestrej a vyváženej ponuky kultúrnych služieb a programov v rámci regiónov a spádových oblastí a vytvorenie predpokladov na rozvíjanie umeleckej tvorby, produkcie a kultúrnych služieb v obciach všetkých veľkostných kategórií.
•	Skvalitnenie prezentácie a manažmentu lokalít a súčastí kultúrneho dedičstva a kultúrnej infraštruktúry. 
•	Obnova a zvýšenie kvality priestorových podmienok, prevádzky a využitia objektov kultúrnej infraštruktúry a zlepšenie priamych a nepriamych finančných podporných nástrojov na obnovu a dobudovanie kultúrnej infraštruktúry územia. 

4. 1. Vypracovanie systému hodnotenia (kritérií) kultúrneho potenciálu krajiny 
(regiónu, obce) a vytvorenie Metodiky na budovanie znalostnej bázy miestnej a regionálnej kultúry.       
Zodpovední: NOC v spolupráci s  MK SR a Medzirezortnou koordinačnou radou 
Termín: do 30. júna  2011   

4. 2. Realizovanie pilotného projektu hodnotenia  kultúrneho potenciálu vytipovaného mikroregiónu. 
Zodpovedný: NOC
Termín: do 30. júna 2012   

4. 3. Vytvorenie štandardov prezentácie kultúrnych aktivít miestnej a regionálnej kultúry na webe s cieľom začleňovania do Portálu kultúry.                          
Zodpovední: MK SR v spolupráci s Medzirezortnou  koordinačnou radou 
Termín: do 30. júna 2013  

Odporúčania:
– Budovanie znalostnej bázy sídla a regiónu a ich prepojenie na informačné systémy verejnej správy vrátane turistických informačných centier a pamäťových a fondových inštitúcií.
– Rozvíjanie integrovaného informačného systému miestnej a regionálnej kultúry s decentralizovaným zberom a vyhodnocovaním dát s prepojením na strategické plánovacie a hodnotiace procesy verejnej správy. 
– Identifikácia kultúrnych hodnôt prostredia prostredníctvom mapovania a hodnotenia kultúrnych, historických a spoločenských javov, vecí a udalostí v rámci sídla, resp. regiónu, sprístupňovanie týchto informácií a ich popularizácia.
- Prezentácia kultúrnych aktivít miestnej a regionálnej kultúry na webe v súlade 
s navrhnutými štandardami
– Vytváranie zoznamov pamätihodností sídiel (zákon č. 49/2002 Z. z. o ochrane pamiatkového fondu v znení neskorších predpisov) ako širokej základne hodnotného kultúrneho dedičstva na miestnej úrovni. 
– Prehlbovanie osvety na miestnej úrovni a systematické sprístupňovanie vlastníkom, užívateľom pamiatkového fondu, verejnej správe a občanom základného manuálu s informáciami o postupoch pri ochrane, obnove a využívaní pamiatkového fondu. 
– Presadzovanie ochrany, využívanie a prezentácia kultúrneho dedičstva (hmotného a nehmotného) v rámci regionálnej politiky ako rovnocennej zložky rozvoja regiónu.
– Vytváranie podporných finančných a motivačných nástrojov zameraných na obnovu a využívanie súčastí kultúrneho dedičstva na miestnej úrovni. 
– Systémová podpora dobrovoľníckych organizácií vykonávajúcich záchranu a obnovu pamiatkových objektov tradičnými technológiami a postupmi.
– Sprístupnenie mikrograntovej schémy pre obce a regióny na obnovu a dobudovanie chýbajúcej kultúrnej infraštruktúry malých obcí. Pri mikrograntovej schéme treba prihliadať na primeranú kapacitu týchto zariadení vzhľadom k miestnym pomerom a polyfunkčný charakter takejto kultúrnej infraštruktúry (napríklad komunitná knižnica, informačné centrum a výstavná sieň zároveň a pod.).
– Vytváranie podmienok na prehlbovanie spolupráce vlastníkov, správcov a užívateľov pamiatkových objektov, lokalít  kultúrneho a prírodného dedičstva a atraktivít v území s organizáciami v turizme s cieľom koordinovať sprístupňovanie týchto lokalít a zlepšovať ponuku služieb v turizme. 
– Integrácia obnovy a dobudovania kultúrnej infraštruktúry územia do pripravovanej Stratégie revitalizácie hnedých parkov.

5. Kooperácia jednotlivých subsystémov participujúcich na rozvoji miestnej a regionálnej kultúry 
Priority:
•	Zvýšenie úrovne vzájomných vzťahov a súčinnosti medzi jednotlivými subsystémami kultúry a všetkými úrovňami verejnej správy, ako aj v rámci jednotlivých rezortov.
•	Zlepšenie kvality existujúcich plánovacích procesov na miestnej a regionálnej úrovni s dôrazom na dlhodobý výhľad a stratégiu, ako aj na ochranu prostredia pamiatkového fondu, environmentálnych, hospodárskych a poľnohospodárskych procesov, zabezpečujúcich reprezentatívnosť kultúrnych regiónov.

Úlohy:
5. 1. Vytvorenie Stálej medzirezortnej koordinačnej rady pre rozvoj miestnej a regionálnej kultúry. 
Zodpovední: MK SR, MŠ SR, MH SR, MV SR, MVRR SR, MŽP SR v spolupráci s jednotlivými samosprávnymi krajmi, ZMOS, Úniou miest Slovenska, SK 8
Termín:  do 31. mája 2010 

5. 2. Príprava a realizácia konferencie o rozvoji miestnej a regionálnej kultúry 
Zodpovední: NOC v spolupráci s MK SK a Medzirezortnou koordinačnou radou
Termín: do 31. októbra 2013 a  do 31. októbra 2015 

5. 3. Vypracovanie Hodnotiacej správy o stave implementácie úloh vyplývajúcich 
zo Stratégie rozvoja miestnej a regionálnej kultúry  a jej predloženie na rokovanie vlády SR 
Zodpovedný: MK SR v spolupráci s NOC  
Termín: do 31. decembra 2013 a do 31. decembra 2015  

Odporúčania:
– V oblasti kooperácie regionálnej a miestnej územnej samosprávy v kultúre
1.	Stanovenie kritérií spolupráce regionálnej a miestnej samosprávy na poskytovanie kultúrnych služieb pre obyvateľov v danom území.
2.	Zefektívnenie prevádzky zariadení kultúrnej infraštruktúry (kiná, kultúrne domy, informačné centrá, knižnice a pod.) a prehĺbenie spolupráce menších obcí pri obnove a prevádzke spoločných zariadení kultúrnej infraštruktúry v príslušnom území. 
3.	Posilňovanie slabého vedomia kultúrnych, historických a spoločenských hodnôt prostredia a zlepšenie priestorového značenia komunálnych, turistických a kultúrnych cieľov a atraktivít v území (mestá, obce, regióny).
4.	Podpora dobudovania a skvalitňovania kultúrnej infraštruktúry. 
5.	Na posilnenie kultúrnosti a lokálpatriotizmu detí a mládeže treba priamo prepájať výučbu lokálnej histórie a oživovanie miestnych kultúrnych tradícií v základných a stredných školách s odbornou činnosťou kultúrnych organizácií (knižnice, múzeá, galérie, štátne archívy, osvetové strediská vrátane kultúrneho dedičstva a osobností ). 
6.	Prepojenie kultúrneho potenciálu územia (mesta, obce), kultúrnej ponuky regionálnych kultúrnych organizácií s cestovným ruchom  a regionálnym a miestnym trhom práce.

Vychádzajúc z cieľov stanovených v Koncepcii zabezpečenia prezentácie slovenského umenia a kultúry v zahraničí schválenej uznesením vlády č. 665 z 8. 8. 2007 je potrebné „zvýšiť účasť regiónov a samospráv na medziregionálnej spolupráci a prezentačných aktivitách“ a v tejto súvislosti plniť nasledujúce strednodobé úlohy:
–	vzhľadom na uskutočnenú decentralizáciu, ako aj na regionálnu politiku EÚ zdôrazňovať úlohu samospráv v oblasti medziregionálnej kultúrnej spolupráce  pri zachovaní podpory kvalitných prezentačných projektov miestnych a regionálnych inštitúcií, ktoré presahujú regionálny rámec, z grantového systému MK SR,
–	poukazovať na význam a prínos zapájania sa samospráv a regiónov do programov a iniciatív EÚ (Európske hlavné mesto kultúry, štrukturálne fondy, twinningové projekty a pod.) a podporovať využívanie zdrojov špecifických pre tento typ spolupráce.

- V oblasti strategického plánovania 
1.   Zostavovanie, hodnotenie a aktualizácia stratégie rozvoja kultúry / kultúrnej politiky:
-	na miestnej úrovni – Stratégia rozvoja kultúry (alebo priority) na úrovni obce / priemet kultúry v rámci PHSR obce – miestna kultúrna politika / kultúrny profil obce,
-	na regionálnej úrovni – Stratégia rozvoja kultúry (alebo priority) na úrovni VÚC / priemet kultúry v rámci PHSR VÚC – regionálna kultúrna politika / kultúrny profil regiónu.
2.  Identifikácia poškodení urbanisticko-architektonickej objemovej skladby sídiel, životného prostredia a krajiny a návrh adaptačných opatrení. 
3.    Zostavovanie projektov integrovanej obnovy časti sídiel – regenerácia sídiel.  
4. Hodnotenie vplyvov navrhovaných hospodárskych činností v území a spôsobov hospodárenia  s pôdou, vegetačným krytom a vodnými zdrojmi v území na území katastra obce, v rámci spádového povodia a v rámci regiónu ako súčasti ochrany a obnovy historických štruktúr krajiny. 

– V oblasti turizmu
Základným cieľom v oblasti miestnej a regionálnej kultúry je dosiahnutie vzájomného prelínania kultúrnych fenoménov s turizmom tak, aby sa dosiahol efektívny rozvoj  turizmu a regiónu vo väzbe na jeho špecifiká. 
Prostriedkami na dosiahnutie základného cieľa budú najmä:
1.	Vyšpecifikovanie vybraných kultúrnych aktivít ako kultúrnych služieb a kultúrnych atraktivít tvoriacich súčasť ponuky služieb v turizme. 
2.	Zintenzívnenie spolupráce inštitúcií miestnej a regionálnej kultúry a turizmu a vzájomné prepojenie vybraných funkcií s cieľom dosiahnuť tvorbu integrovanej ponuky služieb pre návštevníkov regiónu a podpora rozvoja konkurencieschopnosti turizmu a rozvoja kultúry pri udržateľnom rozvoji a vyrovnávaní regionálnych disparít.
3.	Efektívne využívanie potenciálu kultúrnych a historických hodnôt ako jedného z významných zdrojov investičných príležitostí pre turizmus s cieľom zachovať ich historickú a kultúrnu hodnotu a prispievať tak k intenzívnejšiemu rozvoju infraštruktúry kultúry i turizmu. Na tieto účely využívať investičnú pomoc v zmysle § 3 a § 7 zákona    č. 561/2007 Z. z. o investičnej pomoci a o zmene a doplnení niektorých zákonov v znení zákona č. 56/2009 Z. z..
4.	Transformovanie zariadení miestnej a regionálnej kultúry na multifunkčné centrá s cieľom rozšíriť ich pôsobenie o funkcie potrebné na tvorbu a ponuku komplexných kultúrnych služieb v turizme a participovať na príprave a inštitucionalizovaní regionálnych turistických organizácií v nadväznosti na pripravovaný zákon o turizme. 
5.	Zapojenie kultúrnych inštitúcií a ďalších relevantných subjektov v území do tvorby  produktov cestovného ruchu a organizačnej štruktúry turizmu.

– V oblasti tvorby a ochrany životného prostredia
Hlavným cieľom ochrany krajiny je zabezpečenie harmonického vývoja sídla v súlade s jeho kultúrnou minulosťou. Ochrana krajiny sa chápe ako ochrana procesov, ktoré vytvárajú vzťahy v krajine a charakteristický vzhľad krajiny. Vlastnosti, ktoré krajinu alebo jej časť odlišujú od iných, poukazujú na jej prírodnú, kultúrno-historickú hodnotu a jedinečnosť. 

Hlavné prostriedky na dosahovanie tohto cieľa v podmienkach miestnej a regionálnej kultúry sú: 
1.	Zabezpečenie pravidelnej  starostlivosti o krajinu  prostredníctvom zahŕňania sociálnych, hospodárskych a environmentálnych procesov v krajine do regionálnych a územnoplánovacích dokumentácií, hľadaním súvisu kultúrnych, environmentálnych, poľnohospodárskych, hospodárskych a sociálnych zámerov s možným priamym alebo nepriamym vplyvom na krajinu.
2.	Prispievať k zachovaniu základných a charakteristických prvkov regiónov, ktoré krajinu reprezentujú, ďalej k tradičným formám využitia krajiny a zachovaniu významných  kultúrno-historických fenoménov.
3.	Podpora a propagácia Programu obnovy dediny – súťaž Dedina roka.

– V oblasti múzeí a galérií 
Vychádzajú z napĺňania cieľov stanovených v Stratégii rozvoja múzeí a galérií v SR do roku 2011 
(úlohy múzeí a galérií, rozpracované na podmienky miestnej a regionálnej kultúry, sú uvedené v prílohe).

– V oblasti knižníc
Vychádzajú z napĺňania cieľov stanovených v Stratégii rozvoja slovenského knihovníctva 
na roky 2008 – 2013 
(úlohy knižníc, rozpracované na podmienky miestnej a regionálnej kultúry, sú uvedené  v prílohe).

 – V oblasti archívneho dedičstva 
Vychádzajú z úloh stanovených v Koncepcii rozvoja štátnych archívov zriadených Ministerstvom vnútra Slovenskej republiky podľa zákona č. 395/2002 Z. z. o archívoch 
a registratúrach a o doplnení niektorých zákonov do roku 2010 (s výhľadom do roku 2015) 
(úlohy štátnych archívov sú uvedené v prílohe).

– V oblasti pamiatkovej  ochrany
Vychádzajú z napĺňania cieľov stanovených v Koncepcii ochrany pamiatkového fondu 
do roku 2013 
(úlohy pamiatkovej ochrany, rozpracované na podmienky miestnej a regionálnej kultúry, sú uvedené v prílohe). 

– V oblasti tradičnej ľudovej kultúry a  ľudovej umeleckej výroby
Vychádzajú z napĺňania cieľov stanovených v Koncepcii starostlivosti o tradičnú ľudovú kultúru 
(úlohy týkajúce sa tradičnej ľudovej kultúry, rozpracované na podmienky miestnej a regionálnej kultúry, sú uvedené v prílohe).

– V oblasti  osvetovej činnosti
Vychádzajú z napĺňania cieľov stanovených v Stratégii rozvoja osvetovej činnosti 
(úlohy osvetovej činnosti, rozpracované na podmienky miestnej a regionálnej kultúry, sú uvedené v prílohe).

IV. Záverečné zhrnutie 
Predložený návrh stratégie poskytuje rozpracovanie základných cieľov rozvoja miestnej a regionálnej kultúry vo forme špecifických nástrojov, úloh a odporúčaní, ktoré je vhodné uplatňovať prostredníctvom územnej a odbornej spolupráce, koordinácie a súčinnosti kultúrnych inštitúcií verejného sektora a verejnej správy vrátane účasti subjektov tretieho sektora,  podnikateľského alebo nepodnikateľského charakteru. Hlavné strategické úlohy sú zamerané na vytvorenie rezortnej a medzirezortnej platformy pre riešenie kľúčových  problémov v oblasti rozvoja miestnej a regionálnej kultúry. Sumár odporúčaní je v zmysle kompetencií adresovaný najmä pre regionálnu a miestnu úroveň. Úspešnosť  a účelnosť implementácie jednotlivých úloh a odporúčaní definovaných v stratégii bude závisieť 
od miery angažovania a participácie jednotlivých rezortov súvisiacich s problematikou rozvoja miestnej a regionálnej kultúry, ako aj od ambícií kompetentných predstaviteľov volených na regionálnej úrovni a na úrovni obcí. Dôležitým východiskom pre zabezpečenie komplexného rozvoja miestnej a regionálnej kultúry sú aj viaceré vládou SR schválené koncepčné a strategické materiály z jednotlivých oblastí kultúry a rozvoja štátnych archívov (múzeá, galérie, knižnice, archívy, pamiatková ochrana, tradičná ľudová kultúra, osvetová činnosť), ktorých úlohy prispôsobené potrebám a podmienkam miestnej a regionálnej kultúry sú rozpracované v prílohe predmetného materiálu. Významný posun v otázkach rozvoja miestnej a regionálnej kultúry môže priniesť schválenie Zákona o financovaní kultúry a Zákona o turizme, ktoré sú v súčasnosti v prípravnom procese.